‘ธปท.’ขอแก้กฎหมายกองทุนฟื้นฟู
ตั้งหลักทำโครงสร้างงานใหม่หลังคลังสั่งไม่ให้ยุบหน่วยงาน
12 ธ.ค. 2554

ตั้งหลักทำโครงสร้างงานใหม่หลังคลังสั่งไม่ให้ยุบหน่วยงาน
ธปท.เตรียมร่างหลักเกณฑ์การทำงานของกองทุนฟื้นฟูฯ ใหม่ หลังคลังมีนโยบายให้อยู่ต่อไป
นางพวงทิพย์ ปรมาพจน์ ผู้อำนวยการอาวุโส ฝ่ายจัดการกองทุน ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน กล่าวว่า ขณะนี้กองทุนอยู่ระหว่างเตรียมการร่างหลักเกณฑ์กำหนดบทบาทการทำงานของกองทุนฟื้นฟูฯ ใหม่ ว่าจะมีโครงสร้าง มีบทบาทและอำนาจหน้าที่อะไรบ้าง
นอกจากนี้ จะนำเงินจากไหนมาใช้ในการดำเนินการดูแลอุ้มชูสถาบันการเงินกรณีที่มีปัญหาด้านฐานะการเงิน หลังจากกระทรวงการคลังมีนโยบายชัดเจนแล้วว่าจะไม่ปิดกองทุนฟื้นฟูฯ ในปี 2556 ตามแผนเดิม เนื่องจากอยากให้อยู่ทำหน้าที่ดูแลสถาบันการเงินในกรณีที่อาจจะเกิดปัญหาต่อไปในอนาคต
“ในเมื่อชัดเจนแล้วว่าคลังให้อยู่ต่อ เราก็ต้องมากำหนดโครงสร้างการทำงานของเราให้จัดเจนว่าเราจะทำอะไรได้บ้าง เช่น กรณีมีสถาบันการเงินหรือแบงก์มีปัญหาฐานะไม่ดีเราต้องเข้าอุ้มชูเราก็ต้องดูว่าจะเอาเงินจากส่วนไหนมาใช้ กฎหมายต้องกำหนดให้ชัดเจน และใช้ทำอะไรได้บ้างก็ต้องชัด รวมถึงภาระหนี้ที่เกิดขึ้นใครจะรับภาระบ้าง ซึ่งต้องไปแก้พระราชบัญญัติ (พ.ร.บ.) ธนาคารแห่งประเทศไทย (ธปท.) ในบทเฉพาะกาลมาตรา 19 ที่เกี่ยวข้องกับกองทุนฟื้นฟูฯ เพราะกฎหมายต้องระบุให้ชัดเจน จะได้ไม่เกิดปัญหาเหมือนในอดีตที่ภาระหนี้กองทุนฟื้นฟูฯ ในการเข้าดูแลระบบสถาบันการเงินที่ยังค้างอยู่” นางพวงทิพย์ กล่าว
นางพวงทิพย์ กล่าวว่า ส่วนตัวยอมรับว่าการกำหนดบทบาทหน้าที่กองทุนฟื้นฟูฯ ใหม่นี้ค่อนข้างยาก เพราะต้องระบุให้ชัดว่าเข้าไปช่วยเหลืออุ้มชูสถาบันการเงินหรือธนาคารพาณิชย์ได้มากน้อยแค่ไหน ตัวเงินที่จะนำมาใช้ในการทำงานก็ติดขัดอยู่บ้างซึ่งต้องคิดว่าจะเอามาจากไหน เพราะอย่าลืมว่าขณะนี้เงินนำส่ง 0.4% ของฐานเงินฝากธนาคารพาณิชย์ไม่ได้นำส่งกองทุนฟื้นฟูฯ แล้ว แต่ส่งไปเก็บในกองทุนสถาบันคุ้มครองเงินฝาก (สคฝ.) แทน
ขณะที่ สคฝ.เองก็มีอำนาจใช้เงินกองทุนจากเงินฝากได้เฉพาะกรณีที่ธนาคารล้มหรือปิดไปแล้วเท่านั้นจึงจะจ่ายเงินคืนผู้ฝากได้ ส่วนกองทุนฟื้นฟูฯ ต้องเข้าไปช่วยพยุงฐานะของธนาคารที่มีปัญหานั้นๆ ก่อนจะล้ม ซึ่งคนละบทบาท จึงไม่ชัดว่าจะเอาเงินส่วนนี้มาใช้ได้หรือไม่อย่างไร
“เอาเป็นว่าต้องรอดูข้อสรุปหลักเกณฑ์ที่คลังจะพิจารณาก่อนว่าให้เราทำอะไรได้บ้าง ซึ่งต้องมาดูด้วยว่าคลังจะให้กองทุนฟื้นฟูฯ มีบทบาทครบทั้งสามด้านตามบทเฉพาะกาลมาตรา 19 อย่างเดิม คือ 1.การเข้าซื้อหุ้น 2.ให้กู้ยืมเงินโดยมีหลักประกัน และ 3.รับสิทธิเรียกร้องหรือไม่ ซึ่งตอนนี้ยังไม่ชัดเจน และเรื่องการต่ออายุกองทุนฟื้นฟูฯ ออก ไปก็ไม่ได้กระทบแผนการนำบริษัทบริหารสินทรัพย์ กรุงเทพพาณิชย์ หรือ บสก. เข้าจดทะเบียนในตลาดหุ้นแต่อย่างใด ถ้านโยบายยังยืนยันให้เข้าตลาดได้ไม่ได้มีปัญหาอะไร” นางพวงทิพย์ กล่าว
ทั้งนี้ การร่างหลักเกณฑ์การทำงานของกองทุนฟื้นฟูฯ กองทุนต้องหารือกับคลังและนำร่างที่ได้ข้อสรุปเสนอคลังเพื่อเห้นชอบต่อไป จากนั้นต้องดูว่าบทบาทอะไรที่กองทุนฟื้นฟูฯทำได้บ้าง ซึ่งอะไรทำได้ก่อนก็จะดำเนินการไปก่อนเลย เช่น การโอนสินทรัพย์ไปยังกระทรวงการคลัง หากทำได้ไม่ติดกฎหมายอาจจะทำไปก่อน อย่างไรก็ตามการแก้ไขกฎหมายในพ.ร.บ.ธปท.ในบทเฉพาะกาลมาตรา 19 ต้องดำเนินการให้เรียบร้อยก่อน เดือนส.ค.2555 ก่อนบทเฉพาะกาลนี้จะหมดอายุ จะได้ไม่มีปัญหาอุปสรรคในการทำงาน คาดว่าน่าจะเริ่มหารือเพื่อกำหนดกรอบการทำงานต่างๆได้ตั้งแต่ต้นปี 2555 เป็นต้นไป ซึ่งขณะนี้กองทุนฟื้นฟูฯได้เริ่มศึกษาไว้บ้างแล้ว